S-318/2009

Mál þetta, sem þingfest var 24. júní sl. og dómtekið samdægurs, er höfðað með ákæru lögreglustjórans á Selfossi, dagsettri 9. júní 2009, á hendur S-kk-þgf A-kk-þgf B-kk-þgf, kt. 000000-0000, Eyravegi 48, Selfossi, en til dvalar í fangelsinu að Litla-Hrauni á Eyrarbakka,

„fyrir eftirfarandi brot

I.

fyrir fíkniefnabrot

með því að hafa, að morgni föstudagsins 3. október 2008 haft í vörslu sinni í klefa númer 232 í fangelsinu að Litla-Hrauni, Eyrarbakka, 0,02 g af hassi sem fangaverðir fundu við klefaleit umrætt sinn.

Telst brot ákærða varða við 2. gr., sbr. 5. og 6. gr. laga um ávana- og fíkniefni nr. 65/1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

II.

fyrir tilraun til fjársvika

með því að hafa í desembermánuði 2008 í fangelsinu Litla-Hrauni, Eyrarbakka, útbúið dánartilkynningu þar sem andlát samfanga hans H-kk-ef R-kk-ef J-kk-ef, kt. 000000-0000, var tilkynnt og fyrir að hafa þann 10. desember 2008 staðið fyrir birtingu umræddrar tilkynningar í Morgunblaðinu þar sem gefið var upp reikningsnúmer í eigu ákærða í því skyni að afla samskota og þannig svíkja út fé, en reikningi ákærða var lokað áður en nokkur hafði látið blekkjast.

Telst brot ákærða varða við 248. gr. almennra hegningarlaga, nr. 19, 1940, sbr. 20. gr. sömu laga.

III.

fyrir fíkniefnabrot

með því að hafa, um hádegisbil föstudaginn 9. janúar 2009 haft í vörslu sinni í fangelsinu Litla-Hrauni, Eyrarbakka, 10,0 g af amfetamíni ásamt tveimur lyfjabelgjum með óþekktu efni, en framangreindu hafði verið smyglað inn í fangelsið í hægra afturbretti bifreiðarinnar OG-348 og ákærði nálgast það þegar nefndri bifreið var lagt við aðaldyr í húsi 4 í fangelsinu.

Telst brot ákærða varða við 2. gr., sbr. 5. og 6. gr. laga um ávana- og fíkniefni nr. 65/1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á framangreindum fíkniefnum (efnaskrá nr. 14620 og 15111), samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Ákærði kom fyrir dóminn við þingfestingu málsins og játaði greiðlega sök. Farið var með málið samkvæmt ákvæðum 164. gr. laga nr. 88/2008 og var það tekið til dóms án frekari sönnunarfærslu er sækjanda og skipuðum verjanda ákærða hafði verið gefinn kostur á að tjá sig um lagaatriði og ákvörðun refsingar. Ákærði krafðist vægustu refsingar. Kvað ákærði, varðandi ákærulið II, að það hefði aldrei átt að verða annað en grín. Er játning ákærða í samræmi við önnur gögn málsins og verður hann sakfelldur fyrir brot sín en þau eru í ákæru rétt færð til refsiákvæða.

Samkvæmt sakavottorði sem liggur frammi í málinu á ákærði að baki langan brotaferil frá árinu 2002. Hefur honum margsinnis verið gerð refsing fyrir auðgunarbrot og nytjastuld auk umferðarlagabrota. Þeir dómar sem skipta máli við ákvörðun refsingar nú er dómur frá 10. desember 2008 en þá var ákærða ekki gerð sérstök refsing fyrir brot gegn lögum um ávana- og fíkniefni þar sem um hegningarauka var að ræða. Þá var ákærði dæmdur í fjögurra mánaða fangelsi þann 19. nóvember 2008 fyrir þjófnað. Var sá dómur einnig hegningarauki. Þann 10. október 2008 var ákærði dæmdur í átta mánaða fangelsi fyrir þjófnað, nytjastuld og fl. Brot samkvæmt I. ákæruliðnum framdi ákærði áður en dómur gekk þann 10. desember 2008 og verður ákærða því gerður hegningarauki vegna þess ákæruliðar, samkvæmt reglum 78. gr. almennra hegningarlaga, sbr. 77. gr. laganna. Verður ákærða ekki gerð sérstök refsing vegna þessa ákæruliðar.

Brot samkvæmt ákærulið II er framið í desembermánuði 2008 og er tilraun til fjársvika. Þann 10. desember 2008 gekk dómur þar sem ákærða var ekki gerð sérstök refsing þar sem um hegningarauka var að ræða. Verður ákærði sakfelldur fyrir þá háttsemi eins og henni er lýst í ákæruskjali og ákærði hefur játað. Er ákærði ákærður fyrir tilraun til fjársvika en reikningi ákærða var lokað áður en nokkur hafði látið blekkjast. Af þessu leiðir að ákærða verður hvað varðar þennan ákærulið ekki gerður hegningarauki samkvæmt reglum 78. gr. almennra hegningarlaga, þar sem brot hans var ekki fullframið á þeim tímapunkti.

Ákærði hefur játað brot samkvæmt III. kafla ákærunnar og verður honum gerð refsing fyrir það brot. Ákærði játaði brotið fyrir dóminum en benti á að hann væri ákærður fyrir að hafa m.a. tvo lyfjabelgi með óþekktu efni í vörslum sínum en því hefði verið smyglað inn í fangelsið. Ekkert í gögnum málsins sýnir hvaða efni er um að ræða og verður ákærði því látinn njóta vafans um það hvort um ólögmæt efni sé að ræða eða ekki. Ber því að sýkna ákærða af þeirri háttsemi. Ákærði verður hins vegar sakfelldur fyrir aðra háttsemi eins og henni er lýst í ákærukaflanum en hún er réttilega heimfærð til refsiákvæða. Ákærði var dæmdur fyrir brot gegn 248. gr. almennra hegningarlaga þann 23. febrúar 2007 og með dómi þann 10. október 2008. Hafa þeir dómar ítrekunaráhrif við ákvörðun refsingar nú. Þá hefur ákærða átta sinnum frá árinu 2002 verið gerð refsing fyrir ýmis auðgunarbrot. Þykja því efni til að beita ítrekunarheimild 255. gr. sömu laga til að færa refsingu ákærða upp allt að helmingi.

Með vísan til þess sem að framan greinir þykir refsing ákærða nú hæfilega ákveðin fangelsi í tvo mánuði. Að þessari niðurstöðu fenginni og með vísan til 218. gr. laga nr. 88/2008 ber að dæma ákærða til að greiða allan sakarkostnað sem er þóknun skipaðs verjanda hans, S-kk-ef K-kk-ef K-kk-ef, 100.000 krónur, og 13.745 krónur í ferðakostnað. Hefur þá verið tekið tillit til virðisaukaskatts. Ákærði sæti einnig upptöku á 10 grömmum af amfetamíni og 0,02 grömmum af hassi.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, S-kk-nf A-kk-nf B-kk-nf, sæti fangelsi í tvo mánuði.

Ákærði sæti upptöku á 10 grömmum af amfetamíni og 0,02 grömmum af hassi.

Ákærði greiði allan sakarkostnað sem er þóknun skipaðs verjanda hans, S-kk-ef K-kk-ef K-kk-ef hdl., 113.745 krónur. Hefur þá verið tekið tillit til virðisaukaskatts.

Á-kvk-nf G-kvk-nf.